《题玩芳亭五首 其二》
元代·王士熙

何处春来好，城南尺五天。地幽迷晓树，花重压春烟。

上客抛罗袂，佳人舞画筵。晚来清兴熟，移坐曲池边。

作者简介：东平人，字继学。王构子。善画山水。英宗时为翰林待制。泰定帝时历官治书侍御史，中书参知政事。泰定帝死，被燕铁儿流远州。后为文宗起用，任江东廉访使，以南台御史中丞卒。